Source: https://www.epi.sk/print/zz/1977-77.htm
Timestamp: 2020-07-08 21:54:47+00:00

Document:
77/1977 Zb. Vyhláška Federálneho ministerstva pre technický a investičný rozvoj a Štátnej arbitráže Českoslovens... | Znenie 01.01.1978
Vyhláška č. 77/1977 Zb.Vyhláška Federálneho ministerstva pre technický a investičný rozvoj a Štátnej arbitráže Československej socialistickej republiky o centrálnej regulácii výrobkov a materiálov vo výstavbe
Platnosť od 23.11.1977 do31.12.1991
Účinnosť od 01.01.1978 do31.12.1991
Federálneho ministerstva pre technický a investičný rozvoj a Štátnej arbitráže Československej socialistickej republiky
z 21. novembra 1977
o centrálnej regulácii výrobkov a materiálov vo výstavbe
Federálne ministerstvo pre technický a investičný rozvoj podľa § 53 písm. a) a b) zákona č. 133/1970 Zb. o pôsobnosti federálnych ministerstiev a Štátna arbitráž Československej socialistickej republiky podľa § 395 písm. a) Hospodárskeho zákonníka č. 109/1964 Zb. v znení vyhlásenom pod č. 37/1971 Zb. ustanovujú:
Centrálnej regulácii výrobkov a materiálov vo výstavbe (ďalej len „centrálna regulácia“) podľa tejto vyhlášky podliehajú materiály, výrobky, dielce a stroje a zariadenia, ktoré sú uvedené v zoznamoch vydaných podľa § 3 (ďalej len „vybrané výrobky“), pokiaľ sú potrebné pre stavebné objekty a prevádzkové súbory určené podľa § 3.
Podstata a účel centrálnej regulácie
(1) Centrálnou reguláciou sa sleduje predovšetkým zlepšenie podmienok zabezpečenia plánom určeného postupu a rozsahu výstavby a zamedzenie nepriaznivých vplyvov vo vývoji nákladov a cien materiálov a výrobkov na výstavbu vybraných stavebných objektov a prevádzkových súborov zabezpečením súladu medzi technickým pokrokom, plánovaným rastom štandardu stavieb a hospodárskymi možnosťami štátu.
(2) Centrálnou reguláciou
- v súlade s plánovanou obmenou sortimentu sa určujú základné materiály a výrobky na použitie pri príprave a uskutočňovaní určených stavebných objektov a prevádzkových súborov,
- zabezpečuje sa výroba, ťažba, spracovanie a pod. (ďalej len „výroba“) a dodávky týchto materiálov a výrobkov v potrebnom množstve a akosti,
- pre dodávateľov sa zabezpečuje stálosť výrobných programov a nákladovej úrovne po dlhšie obdobie a pritom sa uľahčuje plánovité uplatňovanie výsledkov technického rozvoja vo výrobe.
Obsah centrálnej regulácie
Určenie stavebných objektov, určenie vybraných výrobkov a vydávanie ich zoznamov
(1) Federálne ministerstvo pre technický a investičný rozvoj postupne určuje stavebné objekty a prevádzkové súbory a vydáva pre ne celoštátne platné zoznamy vybraných výrobkov podliehajúcich centrálnej regulácii.
(2) Návrhy na určenie stavebných objektov a prevádzkových súborov pre centrálnu reguláciu podávajú - s výnimkou uvedenou v odseku 3 - podľa príslušnosti Federálnemu ministerstvu pre technický a investičný rozvoj, Ministerstvu výstavby a techniky Českej socialistickej republiky alebo Ministerstvu výstavby a techniky Slovenskej socialistickej republiky (ďalej len „ministerstvá výstavby a techniky republík“) ústredné orgány investorov súčasne s návrhmi zoznamov vybraných výrobkov, ktoré prerokovali a dohodli s ústrednými orgánmi výrobcov a dodávateľov.
(3) Návrhy na určenie stavebných objektov a prevádzkových súborov komplexnej bytovej výstavby a stavebných objektov, ktoré majú niekoľkých ústredných investorov, pre centrálnu reguláciu podávajú Federálnemu ministerstvu pre technický a investičný rozvoj ministerstvá výstavby a techniky republík.
(4) Návrhy zoznamov vybraných výrobkov pre bytové stavebné objekty a pre stavebné objekty, ktoré majú niekoľkých ústredných investorov, vypracujú, prerokujú a dohodnú s ústrednými orgánmi výrobcov a dodávateľov ministerstvá výstavby a techniky republík. Návrhy zoznamov vybraných výrobkov pre stavebné objekty a prevádzkové súbory občianskej a technickej vybavenosti vypracujú, prerokujú, dohodnú a odovzdajú ministerstvám výstavby a techniky republík odvetvové ústredné orgány.
(5) Návrhy zoznamov vybraných výrobkov, ktoré prerokovali a dohodli podľa príslušnosti s ústrednými orgánmi investorov alebo s odvetvovými ústrednými orgánmi alebo s ministerstvami výstavby a techniky republík, môžu postupom určeným v predchádzajúcich odsekoch podávať aj ústredné orgány výrobcov alebo dodávateľov.
(6) Návrhy zoznamov vybraných výrobkov dohodnuté podľa odsekov 2 až 5 odovzdajú ministerstvá výstavby a techniky republík Federálnemu ministerstvu pre technický a investičný rozvoj.
(7) Návrhy zoznamov vybraných výrobkov musia byť usporiadané podľa jednotnej klasifikácie priemyselných odborov a výrobkov,1) a to:
a) podľa jednotlivých druhov výrobkov rovnakého funkčného určenia;
b) podľa jednotlivých výrobkov vždy podľa názvu výrobku, údaju čísla položky, údaju kódu podľa jednotnej klasifikácie mierovej jednotky a veľkoobchodnej ceny.
(8) Návrhy na zoznamy vybraných výrobkov treba doložiť:
a) rozhodnutiami, prípadne stanoviskami štátnej skúšobne, pokiaľ tieto výrobky podliehajú hodnoteniu alebo schvaľovaniu alebo osvedčovaniu vhodnosti podľa osobitných predpisov;2)3)
b) cenovými výmermi;
c) pri výrobkoch vyrábaných podľa schválených typových podkladov odkazom na tieto typové podklady,4) pri normalizovaných výrobkoch odkazom na platné technické normy;5)
d) vyjadreniami príslušných ústredných orgánov výrobcov a dodávateľov, že možno zabezpečiť dodávky vybraných výrobkov.
Zmeny zoznamov vybraných výrobkov
(1) Zoznamy vybraných výrobkov sa uvádzajú do súladu s výsledkami technického rozvoja (inováciami), pokiaľ použitie týchto výsledkov (inovovaných výrobkov) nie je v rozpore s účelmi centrálnej regulácie (§ 2).
(2) Pri zmenách (dopĺňaní) vydaných zoznamov vybraných výrobkov sa postupuje obdobne ako pri ich vydávaní (§ 3).
Uplatňovanie centrálnej regulácie
Použitie iných výrobkov
Iné výrobky možno použiť iba,
a) ak je to v súlade s predpismi o nadštandardnom vybavení bytov;6)
b) pri stavebných bytových objektoch uskutočňovaných vo svojpomocnej výstavbe;
c) vo výstavbe rodinných domčekov;
d) so súhlasom Federálneho ministerstva pre technický a investičný rozvoj na žiadosť federálneho ústredného orgánu investora alebo so súhlasom ministerstiev výstavby a techniky republík na žiadosť ústredných orgánov investorov republík;
e) so súhlasom investora, ak sú súčasne splnené tieto podmienky:
1. úžitkové vlastnosti a technické parametre iných výrobkov sú aspoň rovnaké ako pri vybraných výrobkoch, ktoré nahrádzajú,
2. úžitkové vlastnosti a technické parametre iných výrobkov boli overené (oprávnenou skúšobňou, experimentálne alebo inak), výrobky zodpovedajú vydaným technickým normám, dodacím a montážnym podmienkam a bola pre ne určená cena,
3. súhrn nákladov na obstaranie iných výrobkov, ich dopravu, zabudovanie a dokončenie včítane všetkých ostatných nákladov a prirážok neprekročí súhrn nákladov pri použití vybraných výrobkov.
Zabezpečenie výroby a dodávok vybraných výrobkov
(1) Ústredné orgány výrobcov a dodávateľov zabezpečujú v organizáciách nimi riadených výrobu a dodávky vybraných výrobkov (§ 3 ods. 2, 4 a 8) v súlade so svojimi plánovanými úlohami.
(2) Na tieto výrobky sú výrobcovia a dodávatelia povinní na včasnú žiadosť odberateľov a v súlade s výsledkami prerokovania dodávateľsko-odberateľských vzťahov v plánovacom procese7) uzavrieť dodávky nevyhnutné na zabezpečenie stavieb. Nevyhnutný rozsah preukazuje odberateľ schválenou projektovou dokumentáciou a uzavretou zmluvou o uskutočnení investičnej výstavby.
Osobitné povinnosti výrobcov a dodávateľov
(1) Výrobcovia sú povinní poskytovať Československému stredisku výstavby a architektúry o vybraných výrobkoch všetky podklady pre katalógové listy na uverejnenie v Československom katalógu pre výstavbu.8)
(2) Dodávatelia pri prerokúvaní dokumentácie stavieb (častí stavieb),9) v ktorej sú použité vybrané výrobky obsiahnuté v zoznamoch, nesmú odmietnuť súhlas s jej technickým riešením preto, že obsahuje vybrané výrobky.
Zrušujú sa smernice č. 5 Federálneho ministerstva pre technický a investičný rozvoj a Federálneho cenového úradu z 26. mája 1972 o centrálnej regulácii výrobkov pre bytovú výstavbu;10) zoznam vybraných výrobkov pre bytovú výstavbu podliehajúcich centrálnej regulácii vydaný podľa týchto smerníc11) zostáva v platnosti až do vydania nového zoznamu.
Vyhláška nadobúda účinnosť 1. januárom 1978.
Minister pre technický a investičný rozvoj ČSSR:
1) Vyhláška č. 71/1965 Zb. o zavedení a využívaní jednotnej klasifikácie priemyslových odborov a výrobkov a jednotnej klasifikácie výrobkov v poľnohospodárstve a lesníctve.
2) § 14 a 20 zákona č. 30/1968 Zb. o štátnom skúšobníctve.
3) § 51 zákona č. 50/1976 Zb. o územnom plánovaní a stavebnom poriadku.
4) Vyhláška č. 75/1971 Zb. o typizácii vo výstavbe.
5) Zákon č. 96/1964 Zb. o technickej normalizácii.
6) Vyhláška č. 127/1975 Zb. o nadštandardnom vybavení bytov.
8) § 128 až 130 zákona č. 50/1976 Zb.
9) Vyhláška č. 163/1973 Zb. o dokumentácii stavieb v znení vyhlášky č. 31/1976 Zb.
10) Smernice boli uverejnené v čiastke 2-3 Spravodajcu FMTIR z roka 1972 (oznámené v čiastke 21/1972 Zb.).
11) Zoznam bol uverejnený v čiastke 8 Spravodajcu FMTIR z roka 1976.

References: § 53
 § 395
 § 3
 § 3
 § 14
 § 51
 § 128